b'\n_START_ARTICLE_\nNorjanarho\n_START_SECTION_\nUlkon\xc3\xa4k\xc3\xb6 ja koko\n_START_PARAGRAPH_\nNorjanarho kasvaa noin 5 senttimetri\xc3\xa4 korkeaksi. Kasvi on l\xc3\xb6yh\xc3\xa4sti m\xc3\xa4t\xc3\xa4st\xc3\xa4v\xc3\xa4. M\xc3\xb6yhe\xc3\xa4t, vastakkain olevat lehdet ovat 3\xe2\x80\x936 mm pitki\xc3\xa4, l\xc3\xa4hes ruodittomia ja yksisuonisia. Muodoltaan ne ovat lusikkamaisia tai soikeita sek\xc3\xa4 kaljuja tai harvaan lyhytkarvaisia. Kukkien valkoiset ter\xc3\xa4lehdet ovat kynnett\xc3\xb6mi\xc3\xa4, ehyit\xc3\xa4 ja kooltaan 4\xe2\x80\x935,5 mm pitki\xc3\xa4. Verholehdet ovat hieman ter\xc3\xa4lehti\xc3\xa4 lyhyempi\xc3\xa4. Emi\xc3\xb6 on kolmelehtinen, heteit\xc3\xa4 on 8\xe2\x80\x9310 kappaletta. Norjanarho kukkii Suomessa hein\xc3\xa4-elokuussa. Kukinnan j\xc3\xa4lkeen kypsyy munanmuotoinen kota, joka on kuusiliuskaisesti avautuva. Siemenet ovat nysterm\xc3\xa4isi\xc3\xa4 ja rasvalis\xc3\xa4kkeett\xc3\xb6mi\xc3\xa4. Norjanarho muistuttaa l\xc3\xa4hinn\xc3\xa4 sukulaislajiaan tunturiarhoa (A. pseudofrigida), joka kuitenkin Suomessa kasvaa eri alueella.\n_START_SECTION_\nLevinneisyys\n_START_PARAGRAPH_\nNorjanarho on levinneisyydelt\xc3\xa4\xc3\xa4n pohjoiseurooppalainen ja atlanttinen kasvi, jota tavataan Islannissa, Shetlannin saarella, Skotlannissa ja Skandeilla Norjassa, Ruotsissa ja Suomessa. Suomessa lajia on l\xc3\xa4ydetty ainoastaan Enonteki\xc3\xb6lt\xc3\xa4 Kilpisj\xc3\xa4rven Malla- ja Saana-tuntureilta.\n_START_SECTION_\nElinymp\xc3\xa4rist\xc3\xb6\n_START_PARAGRAPH_\nTyypillisi\xc3\xa4 norjanarhon kasvupaikkoja Suomessa ovat alapaljakan avoimet vy\xc3\xb6rysoraikot 800\xe2\x80\x93860 metrin korkeudessa. Laji on kalkinvaatija. Norjanarholla ei Suomessa ole v\xc3\xa4lit\xc3\xb6nt\xc3\xa4 vaaraa, mutta pient\xc3\xa4 kantaa saattaa kuitenkin uhata laiton ker\xc3\xa4ily.'